

Fl-1 ta’ Awwissu 2010, daħal fis-seħħ il-Ftehim bejn l-Unjoni Ewropea u l-Istati Uniti tal-Amerika dwar l-ipproċessar u t-trasferiment ta’ *Data* dwar Messaġġi Finanzjarji mill-Unjoni Ewropea għall-Istati Uniti għall-finijiet tal-Programm dwar ir-Rintraċċar tal-Finanzjament tat-Terroriżmu ("TFTP")[[1]](#footnote-2).

**Aspetti proċedurali**

L-Artikolu 13 tal-Ftehim jipprevedi rieżami konġunt regolari tas-salvagwardji, il-kontrolli, u d-dispożizzjonijiet tar-reċiproċità, li għandu jitwettaq minn timijiet responsabbli għar-rieżami mill-Unjoni Ewropea u mill-Istati Uniti tal-Amerika, inklużi l-Kummissjoni Ewropea, id-Dipartiment tat-Teżor tal-Istati Uniti, (minn hawn’ il quddiem “it-Teżor”) u rappreżentanti ta’ żewġ awtoritajiet tal-protezzjoni tad-*data* minn Stati Membri tal-UE, u jistgħu jinkludu wkoll esperti tas-sigurtà u tal-protezzjoni tad-*data* u persuni b’esperjenza ġudizzjarja.

Dan ir-rapport jirrigwarda l-ħames rieżami konġunt tal-Ftehim minn mindu dan daħal fis-seħħ, u jkopri perjodu ta’ ħamsa u tletin xahar, mil-1 ta’ Jannar 2016 u t-30 ta’ Novembru 2018. L-ewwel rieżami konġunt tal-Ftehim imwettaq fi Frar 2011[[2]](#footnote-3) kopra l-perjodu tal-ewwel sitt xhur mid-dħul fis-seħħ tal-Ftehim (mill-1 ta’ Awwissu 2010 sal-31 ta’ Jannar 2011) u t-tieni rieżami konġunt li twettaq f’Ottubru 2012[[3]](#footnote-4) kopra l-perjodu sussegwenti ta’ għoxrin xahar (mill-1 ta’ Frar 2011 sat-30 ta’ Settembru 2012). It-tielet rieżami konġunt imwettaq f’April 2014 kopra perjodu ta’ sbatax-il xahar (mill-1 ta’ Ottubru 2012 sat-28 ta’ Frar 2014)[[4]](#footnote-5). It-tielet rieżami konġunt imwettaq f’Marzu 2016 kopra perjodu ta’ tnejn u għoxrin xahar (mill-1 ta’ Marzu 2014 sal-31 ta’ Diċembru 2015)[[5]](#footnote-6). Fis-27 ta’ Novembru 2013 il-Kummissjoni adottat il-Komunikazzjoni dwar ir-Rapport Konġunt mill-Kummissjoni u mit-Teżor rigward il-valur tad-*Data* Pprovduta mit-TFTP, skont l-Artikolu 6 (6) tal-Ftehim[[6]](#footnote-7).

F’konformità mal-Artikolu 13(3) tal-Ftehim, għall-finijiet tar-rieżami, il-Kummissjoni Ewropea rrappreżentat l-Unjoni Ewropea, u t-Teżor kien jirrappreżenta lill-Istati Uniti. It-tim ta’ rieżami tal-UE kien immexxi minn uffiċjal għoli tal-Kummissjoni u b’kollox kien jikkonsisti minn żewġ membri tal-persunal tal-Kummissjoni, kif ukoll minn rappreżentanti minn żewġ awtoritajiet tal-protezzjoni tad-*data*.

Il-ħames rieżami konġunt twettaq f’żewġ stadji ewlenin: Fil-15 ta’ Jannar 2019, f’The Hague fil-bini tal-Europol, u fil-31 ta’ Jannar u u fl-1 ta’ Frar 2019 f’Washington fit-Teżor.

Dan ir-rapport huwa bbażat fuq l-informazzjoni li tinsab fit-tweġibiet bil-miktub li t-Teżor ta għall-kwestjonarju tal-UE mibgħut qabel ir-rieżami, fuq l-informazzjoni miksuba minn diskussjonijiet ma’ persunal tat-Teżor kif ukoll ma’ membri tat-tim ta’ rieżami tal-Istati Uniti, kif ukoll informazzjoni li tinsab f’dokumenti oħra tat-Teżor disponibbli pubblikament. Barra minn hekk, ir-rapport iqis l-informazzjoni pprovduta mill-persunal tal-Europol matul ir-rieżami, inklużi sottomissjonijiet mill-Uffiċjal tal-Protezzjoni tad-*Data* tal-Europol Sabiex tikkompleta l-informazzjoni disponibbli, il-Kummissjoni ltaqgħet ukoll u rċeviet informazzjoni mingħand il-Fornitur Maħtur u organizzat laqgħa fit-3 ta’ April 2019 biex tirċievi feedback mill-Istati Membri dwar id-dispożizzjonijiet ta’ reċiproċità tal-Ftehim.

**Rakkomandazzjonijiet u konklużjoni**

Fuq il-bażi tal-informazzjoni u l-ispjegazzjonijiet li waslu mit-Teżor, mill-Europol, mill-Fornitur Magħżul u mis-sorveljanti indipendenti u fuq il-verifika tad-dokumenti rilevanti u ta’ kampjun rappreżentattiv tat-tfittxijiet li saru fuq id-*data* pprovduta mit-TFTP, il-Kummissjoni hija sodisfatta li l-Ftehim u s-salvagwardji u l-kontrolli tiegħu qed jiġu implimentati sew.

L-Europol qed twettaq il-kompiti ta’ verifika tagħha f’konformità sħiħa mal-Artikolu 4 fuq il-bażi ta’ dokumentazzjoni ta’ sostenn iddettaljata u aġġornata regolarment li tasal mit-Teżor. Il-mekkaniżmu ta’ sorveljanza qed jaħdem bla xkiel u hu effikaċi f'li jiżgura li l-ipproċessar tad-*data* jkun konformi mal-kundizzjonijiet stabbiliti fl-Artikolu 5. Id-*data* kollha li ma ġietx estratta titħassar mhux aktar tard minn ħames snin minn meta tkun waslet, skont l-Artikolu 6(4) tal-Ftehim.

It-TFTP jibqa’ strument importanti biex tingħata informazzjoni f’waqtha, preċiża u affidabbli dwar l-attivitajiet assoċjati ma’ atti suspettati li jippjanaw u li jiffinanzjaw it-terroriżmu. Jgħin biex jiġu identifikati u ttraċċati t-terroristi u n-netwerks ta’ appoġġ tagħhom madwar id-dinja. Matul il-perjodu ta’ rieżami attwali, l-UE kompliet tibbenefika aktar b’mod sinifikanti mit-TFTP. Din saret għodda dejjem aktar importanti biż-żieda fl-għadd ta’ attakki terroristiċi sa mill-2015. F’xi każijiet, l-informazzjoni mogħtija skont il-Ftehim kienet strumentali biex investigazzjonijiet speċifiċi marbutin ma’ attakki terroristiċi fuq art Ewropea jitmexxew ’il quddiem.

F’termini ta’ potenzjal għal aktar titjib, il-Kummissjoni tissuġġerixxi li t-Teżor, fl-evalwazzjoni annwali tat-Talbiet tal-Artikolu 4 tiegħu, jivvaluta t-tipi ta’ messaġġi u r-reġjuni ġeografiċi li huma l-aktar u l-inqas reattivi għal tiftix tat-TFTP. L-eżitu ta’ tali valutazzjoni jenħtieġ li jiġi inkluż u jitqies fit-talbiet tal-Artikolu 4 sussegwenti. Dan jista’ jirriżulta f’talba mfassla aktar ristretta biex jiġi minimizzat l-ammont ta’ *data*mitlub mill-fornitur maħtur, f’konformità mal-Artikolu 4(2). Il-Kummissjoni tissuġġerixxi wkoll li t-Teżor għandu jtejjeb il-mekkaniżmi tiegħu biex iwettaq rieżami tal-ħtieġa li tinżamm l-hekk imsejħa “*data* estratta” sabiex jiġi żgurat li din id-*data* tinżamm biss għal kemm ikun hemm bżonn għall-investigazzjoni jew prosekuzzjoni speċifiċi li jintużaw għaliha (l-Artikolu 6(7)). F’dan il-kuntest, il-Kummissjoni titlob ukoll lill-Istati Membri biex jinfurmaw lill-Europol bħala Punt Uniku ta’ Kuntatt (SPoC) għal informazzjoni sussegwenti tat-Teżor meta każ ikun finalment mormi, li fil-prinċipju għandu jwassal għat-tħassir ta’ *data* estratta relatata ma’ dak il-każ. Għandha tingħata wkoll attenzjoni partikolari lid-*data* estratta li titqies mill-analisti tat-Teżor iżda mhux, minħabba kunsiderazzjonijiet ta’ rilevanza, li jiġu disseminati aktar fil-kuntest ta’ investigazzjoni speċifika.

Barra minn hekk, l-Istati Membri għandhom jipprovdu rispons regolari lill-Europol, għal kondiviżjoni ulterjuri mat-Teżor, kif xieraq, dwar il-valur miżjud tad-dikjarazzjonijiet tat-TFTP li jaslu mit-Teżor li jistgħu jtejbu aktar il-kwalità u l-kwantità tal-informazzjoni skambjata skont l-Artikoli 9 u 10. Il-Kummissjoni tapprezza u tħeġġeġ ukoll lill-Europol biex tissokta bl-isforzi tagħha biex tippromwovi b’mod attiv is-sensibilizzazzjoni tat-TFTP u biex tappoġġa lill-Istati Membri li jfittxu l-parir u l-esperjenza tagħha fil-formulazzjoni ta' talbiet skont l-Artikolu 10.

Il-Kummissjoni tinnota li l-proċeduri biex jiġu pproċessati t-talbiet minn persuni dwar jekk id-drittijiet tagħhom tal-protezzjoni tad-*data* ġewx rispettati f’konformità mal-Ftehim jidher li qed jiffunzjonaw b’mod effiċjenti. Madankollu, il-Kummissjoni tissuġġerixxi li t-Teżor jiżgura li tali verifiki jkopru d-drittijiet rilevanti kollha skont il-Ftehim, inkluża dik id-*data*li saret tfittxija għaliha biss meta jkun hemm informazzjoni jew evidenza preeżistenti li turi raġuni biex wieħed jemmen li s-suġġett tat-tiftixa għandu rabta mat-terroriżmu jew mal-finanzjament tiegħu.

Il-Kummissjoni tilqa’ b’sodisfazzjon it-trasparenza kontinwa tal-awtoritajiet tal-Istati Uniti fir-rigward tal-iskambju tal-informazzjoni li turi l-valur tat-TFTP fl-isforzi internazzjonali kontra t-terroriżmu. L-informazzjoni ddettaljata dwar kif id-*Data* Pprovduta mit-TFTP tista’ tintuża u qiegħda tintuża, u l-każijiet konkreti ta' dan mogħtija fir-Rapport Konġunt dwar il-Valur u fil-kuntest ta’ dan ir-rieżami jikkostitwixxu pass 'il quddiem konsiderevoli sabiex ikompli jiġi spjegat ulterjorment it-tħaddim u l-valur miżjud tat-TFTP.

L-awtoritajiet tal-Istati Uniti, skont l-Artikolu 9 tal-Ftehim, għamlu użu estensiv mill-possibilità li jagħtu informazzjoni b’mod spontanju mit-TFTP lill-Awtoritajiet tal-UE. Barra minn hekk, l-Europol b’mod proattiv għamlet sensiela ta’ talbiet skont l-Artikolu 10 tal-Ftehim fil-perjodu taħt rieżami. Dan għen biex tiżdied is-sensibilizzazzjoni tat-TFTP fost l-awtoritajiet tal-UE, li rriżulta f’żieda fl-użu tat-TFTP minn dawn l-awtoritajiet. L-awtoritajiet tal-UE sostnew li l-informazzjoni pprovduta fuq il-karta mit-Teżor tista’ tiġi pproċessata b’mod aktar effiċjenti jekk tingħata b’mod diġitali. Il-Kummissjoni tistieden lit-Teżor u lill-Europol biex jikkunsidraw modi kif jiffaċilitaw l-ipproċessar tal-kawżi, f’konformità mal-arranġamenti ta’ sigurtà tat-TFTP.

Huwa essenzjali rieżami regolari tal-Ftehim sabiex tiġi żgurata l-implimentazzjoni xierqa tiegħu, sabiex tinbena relazzjoni ta’ fiduċja bejn il-partijiet kontraenti u sabiex tingħata riassigurazzjoni lill-partijiet ikkonċernati dwar l-utilità tal-istrument TFTP. Ġie miftiehem bejn il-Kummissjoni u t-Teżor biex ir-rieżami konġunt li jmiss skont l-Artikolu 13 tal-Ftehim jitwettaq fil-bidu tal-2021.

It-tħaddim tal-Ftehim, il-proċess ta’ rieżami konġunt, ir-riżultati u r-rakkomandazzjonijiet tiegħu huma deskritti fid-dettall fid-Dokument ta’ Ħidma tal-Persunal mehmuż ma’ dan ir-Rapport.

1. ĠU L 195/5 of 27.7. 2010. [↑](#footnote-ref-2)
2. SEC(2011) 438 final. [↑](#footnote-ref-3)
3. SWD(2012) 454 final. [↑](#footnote-ref-4)
4. COM (2014) 513 final u SWD (2014) 264 final tal-11.8.2014. [↑](#footnote-ref-5)
5. COM (2017) 31 final u SWD (2017) 17 final tad-19.1.2017. [↑](#footnote-ref-6)
6. COM (2013) 843 final tas-27.11.2013. [↑](#footnote-ref-7)